ג'ורג' חורש, בעל הזיכיון ליבוא טויוטה לישראל הוא שהסכים לשלם 386 מיליון שקל לחברת צינורות המזה"ת עבור קרקע המפעל באזור התעשייה ניר צבי - כך נודע ל-TheMarker. מוקדם יותר היום הודיעה צינורות המזה"ת, החברה הבת של גאון אחזקות (67.4%), כי חתמה על הסכם למכירת מלוא הזכויות במקרקעין שבבעלותה באזור צריפין לצד שלישי תמורת כ-386 מיליון שקל.
חורש הוא אחד מעשירי ישראל, שהונו הוערך בעבר ביותר מ-800 מיליון דולר. לפני כחצי שנה רכש חורש, ביחד עם קבוצת תדהר את חלקה של חברת יורוקום במתחם הסיטי החדש של גבעתיים ב-256 מיליון שקל. בנוסף חורש שותף בחברת ההשקעות בנדל"ן JTLV (ג'רוזלם-תל אביב), והוא מחזיק בזיכיון של רשת האופנה H&M בישראל.
צינורות, שנסחרת לפי שווי של 166 מיליון שקל, עוסקת בייצור ובשיווק של צינורות פלדה ופלסטיק, מגופים, מדי מים וברזים לתשתיות הזורמות. מדובר בהצפת ערך משמעותית לבעלי המניות של צינורות המזה"ת, שכן הקרקע, שהינה קרקע תפעולית, אינה משוערכת בדו"חות הכספיים של צינורות, ולא השתקפה במחיר המניה בבורסה. העסקה תניב לצינורות המזה"ת רווח הון מוערך של כ-300 מיליון שקל (לפני מס), המגלם את הפער בין המחיר לבין יתרת ההשקעה.
בעקבות העסקה, המניה המדוכאת של צינורות, שסובלת מסחירות נמוכה, מזנקת בבורסה בשיעור בכ-76% במחזור של 6.5 מיליון שקל - פי יותר מ-400 מהממוצע ב-90 ימי המסחר האחרונים. גם לאחר הזינוק, שווי החברה עומד על 290 מיליון שקל, רחוק מסך ההון העצמי הצפוי לאחר השלמת העסקה – יותר מחצי מיליארד שקל.
הקרקע הנמכרת הינה בשטח כולל של כ-180 דונם, ומוכרת כחלק מ"מתחם צריפין" המתפתח. על הקרקע ממוקם מפעל הפלדה של צינורות, מחסנים של החברה ומתקנים נלווים נוספים. במסגרת העסקה סוכם כי חורש ישכיר לצינורות את שטחי המפעל לתקופה של שנתיים (עסקת sell & lease back), ובידי צינורות תהיה אופציה להארכת השכירות ב-5 שנים נוספות. במקביל, צינורות בוחנת אפשרות להקמה של מפעל לייצור צינורות פלדה חדש באזור עדיפות לאומית בדרום הארץ.
קרן ויולה (Viola Growth), בניהולו של הראל בית און, רכשה את השליטה בגאון אחזקות לפני שלוש שנים וחצי, בתמורה לכ-70 מיליון שקל. ויולה מתמקדת בחברות בשלות הנמצאות בשלבי צמיחה, ושלהן פעילות גלובלית. על פי רוב, הקרן רוכשת אחזקות משמעותיות בחברות במטרה להוביל ולתרום להתפתחותן ולצמיחתן. מאז הרכישה, פעלה ויולה למיקוד ליבת העסקים של גאון בפעילויות תשתיות המים והזורמים, החליפה את הנהלת החברה ויישמה תוכנית התייעלות משמעותית.
בקבוצת גאון הדגישו כי מכירת הקרקע נעשית כחלק מיישום של האסטרטגיה, עליה הודיעו ב-2014, למימוש אחזקות שאינם בליבה. עד כה מימשה הקבוצה את מניותיה (21%) בחברת התוצרת החקלאית שיווק בוטנים; מניות (3.4%) בבית ההשקעות מיטב דש; מניות (18.5%) של חברת הקוסמטיקה אהבה; ונדל"ן מניב בפרנקפורט שבגרמניה (50%). בנוסף, לפני כשנה מכרה החברה את שטח מפעל הגילוון (90 דונם) בסמוך לעכו בתמורה לכ-43 מיליון שקל.
גיא רגב, מנכ"ל גאון אחזקות וצינורות המזה"ת, ציין כי התרומה המרכזית של העסקה, היא בהגדלת ההון העצמי של צינורות המזה"ת. נכון לסוף הרבעון השני, ההון העצמי של צינורות עמד על 280 מיליון שקל, בעוד שווי השוק שלה דישדש סביב 170-180 מיליון שקל בלבד.
למרות פעולות ההתייעלות והמיקוד, מניית צינורות המזה"ת – כמו גם מניית החברה האם גאון אחזקות - המשיכה לדשדש בבורסה ולא ייצרה ערך למשקיעים מאז שוויולה קיבלה את השליטה. בשלוש השנים האחרונות מניית צינורות ירדה ב-12%, ומניית גאון נפלה ב-23%. עם זאת, במהלך הרבעונים האחרונים ממשיכה צינורות להציג שיפור בביצועיה התפעוליים. את המחצית הראשונה של 2016 סיימה במחזור הכנסות של 191 מיליון שקל, וברווח של 17.3 מיליון שקל; בהשוואה למחזור הכנסות של 181 מיליון שקל, ורווח של 4 מיליון שקל ברבעון המקביל.